শিশু গৃহকর্মী হত্যা, দম্পতির যাবজ্জীবন কারাদণ্ড
রাজধানীতে শিশু গৃহকর্মীকে হত্যার দায়ে এক দম্পতিকে যাবজ্জীবন কারাদণ্ড দিয়েছেন আদালত। ঢাকার বিশেষ জজ আদালত–৫–এর বিচারক মো. ইকবাল হোসেন আজ মঙ্গলবার এ আদেশ দেন। দেড় যুগ আগে এ হত্যাকাণ্ডের ঘটনা ঘটে।
দণ্ডিত দুজন হলেন নজরুল ইসলাম ও তাঁর স্ত্রী রাবেয়া আক্তার। রায় ঘোষণার পর তাঁদের কারাগারে পাঠানো হয়েছে।
ওই আদালতের পাবলিক প্রসিকিউটর (পিপি) শওকত আলম এসব তথ্য নিশ্চিত করেছেন। তিনি প্রথম আলোকে বলেন, ১১ বছর বয়সী শিশু শিল্পী বেগম গৃহকর্মী হিসেবে কাজ করতেন নজরুল–রাবেয়া দম্পতির বাসায়। ২০০৬ সালের ২২ ফেব্রুয়ারি শিশুটিকে নির্যাতন করে হত্যা করেন এই দম্পতি। এ ঘটনায় তাঁদের বিরুদ্ধে মামলা হয়। সেই মামলায় তাঁদের অভিযুক্ত করে ২০০৬ সালের ৩০ এপ্রিল আদালতে অভিযোগপত্র জমা দেয় পুলিশ।
পিপি শওকত আলম বলেন, ২০০৭ সালের ২৬ এপ্রিল নজরুল ও তাঁর স্ত্রী রাবেয়ার বিরুদ্ধে অভিযোগ গঠন করেন আদালত। রাষ্ট্রপক্ষ থেকে ছয়জন সাক্ষীকে আদালতে হাজির করে পুলিশ।
রাজধানীতে শিশু গৃহকর্মীকে হত্যার দায়ে এক দম্পতিকে যাবজ্জীবন কারাদণ্ড দিয়েছেন আদালত। ঢাকার বিশেষ জজ আদালত–৫–এর বিচারক মো. ইকবাল হোসেন আজ মঙ্গলবার এ আদেশ দেন। দেড় যুগ আগে এ হত্যাকাণ্ডের ঘটনা ঘটে।